Des del darrer pressupost aprovat el 2017, han coincidit diversos factors que fan incrementar els costos de prestar els serveis públics a un nivell de servei equiparable al 2017 (increments retributius, augment de la població de referència, increment de costos de tractaments mèdics, etc.) i també han aparegut noves necessitats a les quals cal donar resposta.
Per tal de poder fer front a aquestes circumstàncies, el 9 d'abril, el Govern va aprovar un acord pel qual s'aproven determinades actuacions davant la situació de pròrroga pressupostària del 2019 que es materialitzen en un pla d'acció.
Els objectius del pla són, d'una banda, el manteniment del nivell de prestació dels serveis públics fonamentals i, de l'altra, el compliment dels compromisos ineludibles de despesa.
Pel que fa als ingressos, cal remarcar que els recursos que provenen de les bestretes del model de finançament, de moment, estan prorrogats, segons la comunicació feta pel Ministeri d'Hisenda el 10 de gener de 2019.
S'ha reclamat l'actualització de les bestretes i, també, dels ingressos derivats d'una modificació de la norma del Suministro Inmediato de Información (SII) de l'IVA que afecta la liquidació del 2017 a percebre el 2019.
Tanmateix, fins ara no es té coneixement que se solucionin aquests dos temes que representen una pèrdua d'ingressos important.
Els objectius de millora de benestar i progrés social s'han de fer compatibles amb els objectius derivats de la normativa d'estabilitat pressupostària i sostenibilitat financera.
Tot i que no es pot deixar de reiterar l'arbitrarietat en la fixació dels objectius de dèficit entre administracions públiques, contrària, fins i tot, a la normativa d'estabilitat pressupostària, l'incompliment també comporta efectes negatius per a l'economia i el benestar.
El compliment dels objectius d'estabilitat pressupostària és una condició necessària per mantenir els períodes mitjans de pagament dins dels marges establerts per la llei, poder respondre adequadament als compromisos polítics adquirits i garantir la màxima capacitat executiva per part de la Generalitat.
El Govern ja ha pres mesures per la banda dels ingressos per tal d'incrementar-ne l'import, com ara l'aprovació del Decret llei 12/2019, de 9 de juliol, de mesures urgents en matèria tributària i de lluita contra el frau fiscal.
Ara, i tenint en compte l'Informe 43/2019 de l'Autoritat Independent de Responsabilitat Fiscal (AIREF) sobre el compliment esperat dels objectius d'estabilitat pressupostària, deute públic i regla de despesa 2019 que recomana fer un seguiment de l'execució pressupostària i fer els ajustos que requereixi el compliment de les regles fiscals, cal prendre decisions per la banda de la despesa, per la qual cosa es considera necessari avançar els terminis de la tramitació dels procediments d'execució de la despesa i dels procediments de modificacions pressupostàries.
En situació de pròrroga pressupostària i per assegurar el compliment dels objectius d'estabilitat pressupostària, es considera necessari avançar els terminis de la tramitació dels procediments d'execució de la despesa i dels procediments de modificacions pressupostàries.
Atenent aquests objectius, el context d'aplicació d'aquesta Ordre i els principis de responsabilitat i lleialtat institucional que imposen les normes de l'àmbit del sector públic, en aquesta Ordre també s'estableixen mesures sobre el tancament d'operacions comptables de les entitats del sector públic de la Generalitat de Catalunya, on aquesta participa de forma majoritària o estan adscrites a la Generalitat de Catalunya.
L'article 74 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que l'organització de la comptabilitat pública és competència del conseller o consellera del departament competent en matèria de finances.
Les fases d'execució del pressupost de despeses, així com els procediments de modificacions pressupostàries estan regulades al text refós de la Llei de finances públiques de Catalunya.
L'especificació de les operacions a realitzar per finalitzar l'exercici comptable es regula cada any mitjançant una ordre del conseller o consellera competent en matèria d'Economia i Finances.
Les normes que conté aquesta Ordre són aplicables al sector públic administratiu de la Generalitat de Catalunya, és a dir, departaments, entitats autònomes administratives i al Servei Català de la Salut.
El que disposen els articles 11 i 13 d'aquesta Ordre és d'aplicació a la resta d'entitats del sector públic de Catalunya que formen part de la Llei de pressupostos de la Generalitat de Catalunya.
2.1 Les nòmines del mes de desembre es poden comptabilitzar fins al dia 16 de desembre de 2019 (inclòs).
Els serveis corresponents que gestionen la nòmina la poden trametre a les intervencions delegades i territorials (a partir d'ara, intervencions) fins al 13 de desembre de 2019 (inclòs).
2.2 Un cop comptabilitzades les nòmines, s'han de trametre per fer el pagament a la Sub-direcció General de Tresoreria abans del 20 de desembre de 2019.
2.3 Els expedients de despeses derivades d'indemnitzacions per raó de serveis es poden comptabilitzar fins al 10 de desembre de 2019 (inclòs).
3.1 Els manaments de pagament a justificar de caràcter esporàdic emesos o que s'emetin per atendre activitats a realitzar durant el 2019 s'han de trametre a la Sub-direcció General de Tresoreria amb prou antelació com perquè es puguin satisfer a temps en l'any natural.
Les quantitats lliurades per justificar que no s'apliquin durant el 2019 no es poden acumular per al 2020, i s'han de reintegrar a la Tresoreria de la Generalitat.
3.2 L'última justificació dels manaments de pagament de caràcter renovable es pot efectuar fins al 27 de desembre de 2019, seguint el procediment que estableix l'Ordre del Departament d'Economia i Finances de 12 de desembre de 2001, sobre manaments de pagament a justificar.
3.3 Les despeses derivades d'indemnitzacions per raó de serveis, tramitades mitjançant manaments de pagaments a justificar, s'han de tramitar a les intervencions per fiscalitzar-les abans del dia 5 de desembre de 2019.
Tramitació d'expedients de despesa pressupostària
4.1 Expedients de gestió pressupostària de la despesa.
A partir de la publicació d'aquesta Ordre, els departaments, les entitats autònomes administratives, el Servei Català de la Salut no podran adquirir nous compromisos de despeses amb les excepcions previstes en aquest article i en els articles 2 i 3.
A aquest efecte, els gestors poden trametre a les intervencions els expedients de qualsevol tipologia de despeses que incloguin la fase de compromís de la despesa (fases AD, D, ADO), inclosos els encàrrecs a entitats considerades mitjà propi de la Generalitat, que s'hagin contret degudament abans de la data de publicació d'aquesta Ordre.
S'exceptuen els expedients següents:
- Els que s'instrueixin en compliment de normes específiques.
- Els que derivin de modificacions pressupostàries d'acord amb el que disposa l'article 7 d'aquesta Ordre.
- Els que derivin de crèdits provinents dels fons de contingència, o de suplements de crèdit o crèdits extraordinaris.
- Els relatius a despeses de personal i les indemnitzacions per raó del servei dels empleats públics.
- Els corresponents a deute públic.
- Els relatius a despeses finançades, totalment o parcialment, amb fons finalistes provinents d'altres administracions i els generats d'acord amb l'article 44 del text refós de la Llei de finances públiques de Catalunya.
- Els de contractació en fase de licitació publicada al Diari Oficial de la Generalitat de Catalunya a la data de publicació d'aquesta norma.
- Els de contractació menor tramitats d'acord amb els criteris de la Llei de contractes del sector públic.
- Els de convocatòries de subvencions i ajuts ja publicades al Diari Oficial de la Generalitat de Catalunya i en fase d'avaluació de sol·licituds.
- Els de subvencions directes tramitades d'acord amb l'article 94.2 del text refós de la Llei de finances públiques de Catalunya per import fins a 15.000,00 euros per beneficiari.
- Els relatius a despeses vinculades als programes pressupostaris i conceptes que es detallen a l'annex d'aquesta Ordre.
- Els relatius a les despeses de caràcter recurrent o de naturalesa similar que s'imputen a les aplicacions que es detallen a l'annex d'aquesta Ordre.
- Els relatius a l'execució del pressupost dels òrgans superiors.
Amb independència de les excepcions anteriors, qualsevol expedient de despesa de caràcter urgent i inajornable que no pugui ser tramitat durant el 2020 requerirà l'autorització prèvia del vicepresident del Govern i conseller d'Economia i Hisenda o de l'òrgan a qui delegui, d'acord amb les instruccions que la Intervenció General dicti a aquest efecte.
Les unitats gestores poden trametre a les intervencions els expedients de despesa que incloguin la fase de reconeixement d'obligacions fins al 20 de desembre (inclòs).
Aquest termini també s'aplica en el cas que es trametin expedients de pagaments tributaris o de naturalesa similar, contractació menor o subvencions directes per import de 15.000,00 euros per fiscalitzar, en els quals en un únic acte administratiu s'incloguin les fases d'execució del pressupost de l'aprovació, el compromís de despesa i el reconeixement de l'obligació.
No obstant això, es poden presentar a les intervencions fins al 14 de gener de 2020 (inclòs) els expedients de despesa referits a factures, comptes justificatius de subvencions o d'altres despeses registrades al mes de desembre de 2019.
En tot cas, tots els expedients de despesa han d'estar fiscalitzats i comptabilitzats per les intervencions com a màxim el dia 17 de gener de 2020.
Les unitats gestores poden trametre a les intervencions els expedients d'ingressos pressupostaris fins al 14 de gener de 2020 (inclòs), i el termini per fiscalitzar i comptabilitzar aquests documents finalitza el 17 de gener de 2020.
4.3 Estats comptables de comptabilitat financera
Les unitats gestores del Servei Català de la Salut i de les entitats autònomes administratives han de realitzar els comptes i estats comptables provisionals de l'exercici 2019 abans del 21 de febrer de 2020 i han de ser fiscalitzats per la Intervenció abans del 28 de febrer de 2020.
Operacions d'obertura del pressupost de 2020
5.1 Un cop efectuada l'obertura de l'exercici pressupostari 2020, el Departament de la Vicepresidència i d'Economia i Hisenda ha d'efectuar la comptabilització de les fases corresponents de retenció de crèdit, autorització o compromís, mitjançant processos informàtics i/o mitjançant el traspàs de les anotacions comptables corresponents, relatives a expedients de despesa d'abast plurianual i de tramitació anticipada.
En el cas que en el pressupost de l'exercici 2020 no hi hagi crèdit o sigui insuficient per efectuar algunes de les retencions referides, el Departament de la Vicepresidència i d'Economia i Hisenda ha de dur a terme les actuacions que consideri necessàries per completar-les.
5.2 D'acord amb l'article 38.2. b del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, es poden aplicar al pressupost del 2020 les obligacions corresponents a compromisos de despeses degudament contrets el 2019, que per causes justificades no s'hagi pogut reconèixer l'obligació en l'exercici.
Amb aquesta finalitat, a l'inici de l'exercici pressupostari del 2020, cal efectuar la comptabilització dels compromisos de despeses (fase D) en el pressupost del 2020.
Relacions nominals de creditors i deutors
A partir de la relació de saldos nominals de creditors i deutors a 31 de desembre de 2019, la Sub-direcció General de Tresoreria ha d'efectuar les verificacions oportunes, conjuntament amb els departaments corresponents, per tal de procedir, si escau, a l'anul·lació de saldos o a declarar la prescripció de drets i obligacions, en tot cas, amb l'autorització prèvia de la Intervenció.
Els expedients de proposta de modificació de crèdits previstos en els punts 1 i 2 de l'article 11 de la Llei 4/2017, del 28 de març, de pressupostos de la Generalitat de Catalunya per al 2017, que estiguin en fase de tramitació a la data de publicació d'aquesta Ordre han d'haver tingut entrada al Departament de la Vicepresidència i d'Economia i Hisenda abans de l'1 d'agost de 2019.
S'exceptuen d'aquest termini els expedients següents:
-Les generacions de crèdit derivades d'un ingrés provinent d'una altra administració o generat d'acord amb l'article 44 del text refós de la Llei de finances públiques de Catalunya.
-Les modificacions de crèdit que siguin necessàries per a la comptabilització de les nòmines i cotitzacions socials que s'han d'abonar al mes de desembre, incloent-hi les corresponents al personal dels centres concertats del Departament d'Ensenyament.
-Les transferències de crèdit amb origen del Fons de Contingència o de suplement de crèdit o crèdit extraordinari.
-Les transferències de crèdit que siguin necessàries entre els programes i aplicacions pressupostàries que es detallen a l'annex.
8.1 La incorporació de romanents de crèdits de l'exercici 2019 al 2020 prevista a l'article 37.2 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, s'ha d'ajustar amb caràcter general el 2020 als supòsits establerts en aquest article, sense perjudici del que s'estableixi en la normativa pressupostària d'aplicació el 2020.
8.2 Es poden incorporar crèdits finançats a càrrec de fons finalistes efectivament ingressats, si es justifica que no s'ha pogut reconèixer l'obligació en l'any inicial.
Els crèdits incorporats el 2019 procedents de l'exercici 2018 es poden incorporar també a l'exercici 2020, d'acord amb els criteris establerts a l'article 10.3 de la Llei 4/2017, del 28 de març, de pressupostos de la Generalitat de Catalunya per al 2017.
En tots els casos, s'ha d'adjuntar a l'expedient d'incorporació de romanents el corresponent document d'ingrés pressupostari (IP).
El crèdits generats durant l'exercici 2019 a partir d'ingressos finalistes, en els quals a 28 de desembre de 2019 no s'hagi produït l'ingrés ni s'hagi reconegut l'obligació, s'han d'anul·lar sense perjudici que, si es justifica l'efectivitat de l'ingrés, se'n pugui tornar a sol·licitar la generació en l'exercici 2020.
8.3 Les incorporacions de romanents de crèdit corresponents a operacions no financeres s'han de compensar amb retencions de crèdit o s'han de finançar amb càrrec a una minoració d'altres crèdits corresponents a operacions no financeres.
Amb caràcter excepcional i amb l'autorització prèvia de la Intervenció General, també es poden finançar amb càrrec als romanents de tresoreria de l'exercici anterior que no hagin estat retinguts ni aplicats al pressupost de l'exercici.
El que s'esmenta en el paràgraf anterior no és aplicable a les incorporacions de crèdit finançades a càrrec de fons finalistes, ni a les finançades sobre la base de l'article 8.1 h de la Llei 4/2017 amb relació als fons estructurals creats per les disposicions addicionals quarta, cinquena i setena de la Llei esmentada.
8.4 Les sol·licituds d'incorporació de romanents de crèdit s'han de presentar a les intervencions com a màxim el 7 de febrer de 2020, i davant la Direcció General de Pressupostos, com a màxim el 14 de febrer de 2020, amb l'informe previ de la Intervenció.
Les entitats autònomes administratives han de presentar a la Intervenció General, abans del dia 31 de març de 2020, els estats comptables de liquidació i la memòria de l'exercici 2019 degudament aprovats, d'acord amb les instruccions que dicti la Intervenció General.
Integració pressupostària dels centres d'autonomia de gestió econòmica
Abans del 31 de març de 2020, els centres d'autonomia de gestió econòmica han d'aprovar els estats comptables de l'exercici i trametre'ls a la Intervenció General.
Tramesa d'informació de les entitats classificades dins el sector administracions públiques de la Generalitat de Catalunya
Les entitats que figuren en els pressupostos de la Generalitat, les universitats públiques, i les entitats que consten en l'inventari d'ens com a classificades dins el sector administracions públiques de la Generalitat de Catalunya, i que estan obligades a subministrar informació en els termes previstos a la Llei orgànica 2/2012, de 27 d'abril, d'estabilitat pressupostària i sostenibilitat financera, han d'enviar, amb caràcter provisional, la corresponent a l'exercici 2019 abans del 17 de gener de 2020, i amb caràcter definitiu, abans del 31 de març de 2020.
12.1 Els centres gestors de despesa en l'àmbit de l'Administració de la Generalitat, de les entitats autònomes administratives i del Servei Català de la Salut han de registrar, abans del 28 de febrer de 2020, totes les obligacions corresponents a adquisicions de béns i serveis efectivament rebuts, prestacions, subvencions justificades o altres despeses realitzades en l'exercici 2019 que no hagin estat imputades al pressupost corrent, per tal que la Intervenció efectuï el registre comptable corresponent en els estats financers.
Els centres gestors han d'identificar la naturalesa de la despesa realitzada i indicar l'aplicació pressupostària en què s'hauria d'haver imputat cada obligació.
12.2 Les obligacions pendents d'aplicar a pressupost i les obligacions meritades però no vençudes a 31 de desembre s'han de registrar al compte financer 413 Creditors per operacions meritades.
12.3 Les factures o documents assimilats del 2019 corresponents a obligacions pendents d'imputar al pressupost han de quedar registrades en el registre únic de factures del GECAT fins al 28 de febrer de 2020 (inclòs).
Abans d'aquesta data, els òrgans gestors han de revisar el registre de factures d'acord amb el que disposa l'Ordre ECO/306/2015, de 23 de setembre, per la qual es regula el procediment de tramitació i anotació de les factures en el Registre comptable de factures en l'àmbit de l'Administració de la Generalitat de Catalunya i el sector públic que en depèn.
12.4 La resta d'obligacions diferents de les informades en el registre únic de factures del sistema informàtic corporatiu GECAT s'han d'anotar en el registre d'altres despeses del GECAT fins al 28 de febrer de 2020 (inclòs).
12.5 El Departament de la Vicepresidència i d'Economia i Hisenda ha de dur a terme les actuacions que siguin necessàries per tal d'aplicar al pressupost del 2020 les obligacions d'exercicis anteriors que figurin en el compte comptable 413 Creditors per operacions meritades.
Aquestes operacions, si escau, han de ser objecte del reconeixement de deute que estableixi la normativa pressupostària vigent.
12.6 Les unitats gestores han de comunicar a la Intervenció, abans del 28 de febrer de 2020, les obligacions de quantia indeterminada que puguin derivar de les responsabilitats per litigis en curs, indemnitzacions o obligacions derivades d'avals i altres garanties similars, susceptibles de ser comptabilitzades com a provisions.
12.7 Les unitats gestores han de comunicar a la Intervenció, abans del 28 de febrer de 2020, els extrems següents respecte a les subvencions i ajuts del 2019:
- En relació amb les subvencions i ajuts concedits pel departament o entitat i justificades pel beneficiari a 31 de desembre de 2019, l'import pendent d'aplicar al pressupost, per tal de ser registrat en el compte 413.
- En relació amb les subvencions i ajuts concedits pel departament o entitat el 2019 en què hi hagi hagut pagament en concepte de bestreta i el termini de justificació de la subvenció sigui durant 2020, cal comunicar els imports pendents, si no es tenen dubtes raonables sobre el futur compliment de les obligacions de justificació per part del beneficiari, a l'efecte de dotar la provisió comptable corresponent.
Així mateix, cal comunicar els imports de provisions registrats el 2018 que s'han aplicat pressupostàriament en l'exercici 2019.
- En relació amb les transferències o subvencions rebudes amb caràcter finalista el 2019, cal informar dels imports aplicats i pendents d'aplicar al pressupost de despeses del departament o entitat en el 2019, així com dels imports pendents del 2018.
12.8 D'acord amb el que estableix la disposició addicional tercera de la Llei orgànica 9/2013, de control del deute comercial en el sector públic, les intervencions realitzen periòdicament treballs de control sobre les factures registrades per verificar l'existència d'obligacions derivades de despeses realitzades o béns i serveis rebuts dels quals encara no s'ha reconegut l'obligació pressupostària.
L'informe del resultat dels treballs de control de l'exercici 2019 s'han d'emetre abans del 31 de març de 2020.
Si com a conseqüència de les actuacions de control financer es posés de manifest l'existència d'obligacions no registrades, la Intervenció Adjunta per a la Comptabilitat ha de procedir a la realització de les actuacions comptables que correspongui.
Mesures vinculades al tancament comptable de les entitats del sector públic de la Generalitat de Catalunya que formen part dels pressupostos de la Generalitat en l'exercici 2018.
Les entitats del sector públic de la Generalitat de Catalunya en què la Generalitat participa de manera majoritària o que estan adscrites a la Generalitat de Catalunya i que subministren informació comptable a la Intervenció General han de comunicar de forma motivada, en el termini d'una setmana a partir de la publicació d'aquesta norma, al seu departament d'adscripció i a la Intervenció General, l'import de l'ajust a realitzar en el seu pressupost de despeses.
Tenint en compte que l'article 2, punt 9 de la Llei 4/2017, de 28 de març, de pressupostos de la Generalitat per al 2017 disposa que les entitats dels apartats 4, 5, 6, 7 i 8 tenen caràcter estimatiu, l'ajust pressupostari a realitzar ha de ser d'un import aproximat d'un 6% del seu pressupost.
En cas que una entitat per raó d'atendre necessitats urgents i inajornables no pugui realitzar l'ajust, l'òrgan titular del departament a què està adscrita ha de procurar compensar aquest ajust amb la resta d'entitats del seu àmbit d'actuació.
En qualsevol cas, l'ajust a realitzar ha de ser del 6% del pressupost conjunt de les entitats d'un àmbit d'actuació.
Per garantir la mesura, la Intervenció General, amb caràcter cautelar, efectuarà una retenció per un import d'un 6% en el pressupost del departament en les aplicacions pressupostàries corresponent a les transferències a les entitats.
En el cas d'entitats que no perceben transferències dels departaments de la Generalitat, han d'acreditar a la Intervenció General que han fet una retenció en les seves despeses per l'import de l'ajust corresponent.
S'exclou l'aplicació del paràgraf anterior a les entitats de l'àmbit de recerca, i ICREA i de l'àmbit de salut que tenen reconeguda legalment l'autonomia de gestió d'acord amb el que disposa la Llei 7/2011, del 27 de juliol, de mesures fiscals i financeres.
Aquestes entitats, en l'exercici 2019, no poden incorporar en el seu pressupost els romanents de tresoreria no afectats existents en el tancament de l'exercici 2018.
A aquest efecte han d'acreditar a la Intervenció General la no incorporació del romanent durant el 2019.
Per donar compliment a tot el que s'estableix en aquesta Ordre, es faculta la Intervenció General, com a centre directiu de la comptabilitat del sector públic de la Generalitat de Catalunya d'acord amb el que disposa l'article 64 del text refós de la Llei de finances públiques de Catalunya, perquè adopti les mesures corresponents a l'aplicació corporativa de comptabilitat de la despesa (GECAT) i dicti les directrius que afectin la comptabilitat de cadascuna de les entitats del sector públic de la Generalitat de Catalunya.
Ordre VEH/159/2018, de 3 d'octubre, sobre operacions comptables de tancament de l'exercici pressupostari de 2018.
Programes pressupostaris i conceptes i aplicacions pressupostàries
Concepte 449: a universitats públiques
Concepte 749: a universitats públiques
Aplicació 226.0008: funcionament de centres o serveis propis amb gestió autònoma
Aplicació 226.0028: unitats d'escolarització compartida
Aplicació: 227.0010: serveis de suport a centres i col·lectius
Atenció especialitzada de salut
Prevenció, extinció d'incendis i salvaments
Suport a obres i serveis dels ens locals
Suport financer de la Generalitat als ens locals
Aplicació 489.0002 Vacunes sistemàtiques
Concepte: 440: a ent. dret públ.
Concepte: 442: a consorcis dependents del SP de la Generalitat
Concepte: 740: a ent. dret públ.
Concepte: 742: a consorcis dependents del SP de la Generalitat
Actuacions d'àmbit social amb càrrec a l'assignació del 0,7% de l'IRPF
Promoció de l'autonomia personal
Inclusió social i lluita contra pobresa
Atenció a la infància i l'adolescència
Igualtat, qualitat i integració laboral
Concepte 200: lloguers i cànons terrenys, béns naturals, edificis i altres construccions.
Concepte 228: serveis informàtics
Concepte 479: compensació tarifes autopistes
Aplicació: 226.0004: jurídics i contenciosos
Aplicació 221.0001: aigua i energia
Aplicació 2220001: despeses postals, missatgeria i altres similars
Aplicació 222.0003: comunicacions mitjançant serveis de veu i dades adquirits a altres entitats
Aplicació 227.0007: gestió de centres i serveis
Aplicació 222.0001: despeses postals, missatgeria i altres similars
Aplicació 610.0003: pensions de censos emfitèutics constituïts sobre edificis i altres construccions